Flyselskab eksperimenterer med AI-priser: Nu bestemmer algoritmen, hvad du skal betale

Er det snart slut med at finde en god pris på flybilletter? Det kan meget vel blive virkeligheden, hvis flyselskabet Delta Air Lines eksperiment med AI-baseret prissætning breder sig. Flyselskabet er i gang med at droppe faste billetpriser – og erstatter dem med algoritmer, der udregner, hvor meget netop du er villig til at betale.

Delta kalder forsøget for et teknologisk gennembrud. Kritikere kalder det “hjernehacking”. Og vi er kun lige begyndt.

Delta Air Lines er det første store flyselskab, der offentligt indrømmer, at de bruger kunstig intelligens til at skræddersy billetpriser til den enkelte kunde. I dag foregår det på omkring 3 procent af deres flyvninger – ved årets udgang skal det være 20 procent. Og målet er klart: Faste priser skal helt væk.

– Vi vil i fremtiden have en pris, der gælder på netop det fly, på netop det tidspunkt, for dig som individ, sagde Deltas præsident Glen Hauenstein på et investormøde i november.

Hvad det betyder i praksis? At prisen på din flybillet ikke bare afhænger af, hvornår du bestiller eller hvor du skal hen – men af dine søgninger, din økonomi, dit digitale fodspor og dit forbrugsmønster.

Ifølge kritikerne er det ikke bare unfair. Det er direkte udnyttelse.

Eksperter: Det her er “rovdrift” og “hjernehacking”

– De forsøger at kigge ind i folks hoveder og se, hvor meget de er villige til at betale. Det er basalt set hjernehacking, siger Justin Kloczko fra forbrugerorganisationen Consumer Watchdog til Fortune.

Organisationens undersøgelser viser, at de bedste priser typisk går til de rigeste kunder – mens de dårligste lander hos dem, der har mindst at rutte med og færrest alternativer.

Den demokratiske senator Ruben Gallego går endnu længere:

– Deltas topchef er blevet taget i at prale af, at de bruger AI til at finde dine svage punkter – for at presse dig for hver en krone. Det her er ikke fair konkurrence. Det er rovdrift. Jeg vil ikke lade dem slippe af sted med det, skriver han på X.

Delta’s CEO just got caught bragging about using AI to find your pain point — meaning they’ll squeeze you for every penny.

This isn’t fair pricing or competitive pricing. It’s predatory pricing.

I won’t let them get away with this.
— Ruben Gallego (@RubenGallego) July 15, 2025

En algoritme bestemmer – og du aner ikke hvordan

Deltas AI er udviklet sammen med det israelske firma Fetcherr, som også samarbejder med flyselskaber som Virgin Atlantic og WestJet. Fetcherr har ambitioner om at udvide til hoteller, biludlejning og krydstogter, så AI-prissætning kan snart brede sig til hele rejsebranchen.

Men hvordan virker det? Det ved ingen – bortset fra Delta og Fetcherr.

Flyselskabet har nægtet at svare på, hvordan priserne konkret fastsættes, hvilke data der bruges, eller hvordan forbrugere kan sikre sig mod at blive ramt af højere priser. Og selv om Delta hævder, at de “ikke diskriminerer” og “overholder lovgivningen”, er det umuligt at verificere – fordi de ikke fremlægger nogen former for dokumentation.

– Den pris, du ser, er ikke en objektiv pris. Det er den pris, algoritmen tror, du vil acceptere, siger Generation AI-forfatter Matt Britton til Fortune.

Kan du beskytte dig?

Eksperter anbefaler, at man bruger VPN og sletter cookies, når man søger efter flybilletter, for at skjule sin digitale profil. Men på lang sigt kan det blive nødvendigt at være logget ind for overhovedet at købe billet – og så er spillet ude.

Der spekuleres allerede i, at adgang til rabatter eller bedre sæder i fremtiden kan kræve, at du underkaster dig den personlige prissætning som en del af loyalitetsprogrammerne.

iNPUT har spurgt det nordiske flyselskab SAS, om de har en strategi for brug af kundedata i forbindelse med dynamisk prissætning. Vi opdaterer artiklen, når vi modtager svar.

Flyselskab eksperimenterer med AI-priser: Nu bestemmer algoritmen, hvad du skal betale